Banbury
Banbury, engelsk by i det nordlige Oxfordshire, beliggende ved floden Cherwell; 46.500 indb. (2011). Byen er handelscentrum for det omliggende landbrugsområde og rummer let- og fødevareindustri, bl.a. pulverkaffefremstilling. Byen har desuden et stort kvægmarked og er kendt for sin krydderkage.
Banbury var i middelalderen et center for uldhandel. Åbningen af Oxford Canal i 1790 og af en jernbanelinje i 1850 bidrog til byens vækst.